19 Ba ile ba goeletša ka moka ba re: “Jehofa ke Modimo wa therešo! Jehofa ke Modimo wa therešo!” (1 Dikg. 18:39) Mafelelong ba ile ba bona therešo. Lega go le bjalo, ba be ba sešo ba bontšha tumelo. Ge e le gabotse, ga se gore motho o tloga a na le tumelo ge a dumela gore Jehofa ke Modimo wa therešo ka morago ga go bona mollo o etšwa legodimong e le go araba thapelo. Ka gona Eliya o ile a ba kgopela gore ba bontšhe tumelo ka tsela e nngwe. O ile a ba kgopela gore ba dire seo ba bego ba swanetše go ba ba ile ba se dira nywaga e mentši pele ga moo—ba kwe Molao wa Jehofa. Molao wa Modimo o itše baporofeta ba maaka le barapedi ba medimo ya diswantšho ba swanetše go bolawa. (Doit. 13:5-9) Baperisita ba ba Baali e be e tloga e le manaba a Jehofa Modimo ao ka boomo a bego a ganetšana le merero ya gagwe. Na ba be ba swanelwa ke kgaugelo? Na bana ka moka bao ba ilego ba fišwa ba se na molato e le dihlabelo go Baali ba ile ba bontšhwa kgaugelo? (Bala Diema 21:13; Jer. 19:5) Baperisita bao ba be ba sa swanelwe ke go bontšhwa kgaugelo! Ka gona Eliya o ile a laela gore ba bolawe, gomme go ile gwa ba bjalo.—1 Dikg. 18:40.